
Odgojena sam kao muslimanka, uvijek sam postila, pridržavala se mnogih pravila, nemam poroka, klanjam svih 5 namaza duže od godinu i po. Od ove godine često razmišljam i o tome da se pokrijem (naročito od ***[ramazana](https://pitajucene.com/search/ramaza/questions/ "Pretraži pitanja o ramazanu")***) svi me poznaju kao dragu, druželjubivu, ljubaznu i nasmijanu osobu, ali u zadnje vrijeme mi se dešava da sam užasno mrzovoljna, koliko kod da spavam ja sam umorna, sve mi je mrsko, pa čak nekada mi je mrsko i da klanjam, ali hvala Bogu još mi se nije dešavalo da ne klanjam, klanjam ja u tačno određeno vrijeme, i ne postoji ništa što me može omesti da ne obavim ***[namaz](https://pitajucene.com/search/Namaz/questions/ "Pretraži pitanja o namazu")***. Ali moj najveći problem je što ne mogu u potpunosti da se skoncentrišem na namaz, mislim na neke druge stvari. Čak sam napisala prevod koji pročitam prije namaza, da budem svjesnija šta učim dok klanjam. Ali nikako da se skoncetrišem, pa možete li mi nekako pomoći? Kroz glavu mi samo prolazi misao da će me Allah za to kazniti.


* 
* 
* 
* 
* 
* 
* 

 
Kako da se riješim mrzovolje i loših misli?

Pozdravljam Vaše razmišljanje o pokrivanju, moleći Svevišnjeg Allaha da Vam pomogne. Mnogi su načini na koje ***[šejtan](https://pitajucene.com/search/%C5%A1ejtan/questions/ "Pretraži pitanja o šejtanu")*** pokušava čovjeka odvratiti od Gospodara svjetova. Jedan je od njih izazivanje mrzovolje i lijenosti. Znamo da je lijenost prilikom obavljanja namaza karakteristika dvoličnjakâ. Allah, džellešanuhu, o toj kategoriji ljudi kaže: **“…kad ustaju molitvu obaviti, lijeno se dižu, i samo zato da bi se pokazali pred svijetom, a Allaha gotovo da i ne spomenu”** (En-Nisa, 142). Resulullah, ﷺ, utjecao se dragom Allahu od lijenosti. Učio je sljedeću dovu: *“**Allahu, Tebi se utječem od brige, i od tuge, i od nemoći, i od lijenosti, i od kukavičluka, i od tereta duga, i od ljudske prevlasti**”* (El-Buhari). (Na arapskom jeziku ova ***[dova](https://pitajucene.com/search/dova/questions/ "Pretraži pitanja o dovama")*** glasi: ALLĀHUMME INNÎ EŪ‘ZU BIKE MINEL-HEMMI VEL-HUZNI VEL-ADŽZI VEL-KESELI VEL-BUHLI VEL-DŽUBNI VE DAL‘ID-DEJNI VE GALEBETIR-RIDŽĀL.) Čovjek može biti mrzovoljan i uslijed prkomjerne hrane, pića, pa čak i spavanja.  

Čak ni ***[ashabi](https://pitajucene.com/search/ashab/questions/ "Pretraži pitanja o ashabima")***, radijallahu anhum, nisu bili pošteđeni šejtanskog doštaptavanja. Imam Muslim zabilježio je predanje u kojem stoji da je Osman b. Ebul-As, radijallahu anhu, došao Vjerovjesniku, ﷺ, i požalio se: “Allahov Poslaniče, šejtan me odvraća od namaza i otežava mi učenje!” *“To je šejtan koji se zove Hinzeb”*, kaza mu Vjerovjesnik, ﷺ, *“pa kad osjetiš njegovo prisustvo, zatraži od Allaha da te zaštiti od njega i pljucni na lijevu stranu triput.”* Ovaj je ***[ashab](https://pitajucene.com/search/ashab/questions/ "Pretraži pitanja o ashabima")*** govorio: “Postupio sam onako kako mi je Resulullah, ﷺ, preporučio, i Allah je odagnao Hinzeba od mene.” Allah neće čovjeka kazniti za ***[vesvese](https://pitajucene.com/search/vesves/questions/ "Pretraži pitanja o vesvesama")***, šejtansko došaptavanje, ukoliko se čovjek bori i ne prihvata ružne namisli koje mu zakleti neprijatelj donosi. Sve dok se čovjek bori (kao, naprimjer, Vi, time što čitate prijevod značenja časnih ajeta, eda biste bili što pribraniji u namazu), Allah će ga obasipati Svojom dobrotom i blagodatima.  

I još nešta! Ne treba misliti da čovjek za tu svoju borbu i ulaganje truda neće biti nagrađen! Božiji ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, kazao je jednom prilikom Aiši, radijallahu anha: *“Zaslužit ćeš nagradu srazmjerno trudu i imetku koje uložiš u hadž”* (El-Hakim. Šejh El-Albani ocijenio je ovaj ***[hadis](https://pitajucene.com/search/Hadis/questions/ "Pretraži pitanja o hadisima")*** vjerodostojnim). No, ovaj Poslanikov, ﷺ, hadis ne znači da se čovjek treba prepustiti šejtanovom došaptavanju, pa da čovjek ima veću nagradu. A Allah najbolje zna.  

Odgovorio: ***[Abdurrahman Kuduzović](https://pitajucene.com/search/Abdurrahman+Kuduzovi%C4%87/answers/ "Pretraži odgovore od prof. Abdurrahman Kuduzović")***


